**PÁLYÁZATI FELHÍVÁS**

A Zala Megyei Kormányhivatal (a továbbiakban: Kormányhivatal) a foglalkoztatás elősegítéséről és a munkanélküliek ellátásáról szóló 1991. évi IV. törvény (a továbbiakban: Flt.) 17. §-a, továbbá a foglalkoztatást elősegítő támogatásokról, valamint a Nemzeti Foglalkoztatási Alapból foglalkoztatási válsághelyzetek kezelésére nyújtható támogatásról szóló 6/1996. (VII. 16) MüM rendelet 10. §-a által biztosított jog alapján

**PÁLYÁZATOT HIRDET**

**álláskeresők vállalkozóvá válását elősegítő támogatás igénybevételére.**

**A támogatás célja:**

Legalább **egy hónapja** nyilvántartott álláskeresők, vagy rehabilitációs ellátásban részesülő személyek vállalkozói készségének, hajlandóságának előmozdítása, saját vállalkozás, illetve vállalkozói tevékenység beindítására való ösztönzése.

**A támogatás mértéke és formája:**

**Legfeljebb 3 millió Ft összegig terjedő tőkejuttatás vissza nem térítendő formában.**

A támogatás nem haladhatja meg az

- ÁFA levonási joggal rendelkező pályázó esetében a beruházás **nettó** (ÁFA nélküli) beruházás költségének 80 %-át,

- ÁFA levonási joggal nem rendelkező pályázó esetében a **bruttó** (ÁFA összegét is tartalmazó) összes beruházási költség 80 %-át.

A pályázónak az ÁFA levonási jogosultságára vonatkozóan a pályázatban nyilatkoznia kell.

A Kormányhivatal az igényeltnél kisebb mértékű támogatást is megítélhet, ezért a pályázónak a benyújtott pályázatában nyilatkoznia kell arról, hogy a megvalósításhoz szükséges pénzügyi fedezet különbözetét pótolja, és a pályázatban szereplő beruházást változatlan formában megvalósítja, vagy a beruházás megvalósítására vonatkozó tervét a rendelkezésre álló összegek figyelembevételével átdolgozza, és csökkentett formában valósítja meg.

**A támogatás forrása:**

A Nemzeti Foglalkoztatási Alap foglalkoztatási alaprészének decentralizált, a Kormányhivatal e célra elkülönített 2019. évi pénzügyi kerete, összesen 60.000.000,- Ft.

**Pályázaton részt vehet:**

* akit a pályázat benyújtását közvetlenül megelőzően a Kormányhivatal illetékes járási hivatala (a továbbiakban: járási hivatal), mint állami foglalkoztatási szerv által legalább 1 hónapja folyamatosan álláskeresőként nyilvántartott, illetve aki rehabilitációs ellátásban részesül, és
* önmaga foglalkoztatását kizárólag
  + egyéni vállalkozás keretében, (a személyi jövedelemadóról szóló az 1995. évi CXVII. törvény (továbbiakban: Szja tv.) 3. § 17. pontja alapján) vagy
  + az Szja tv. 3. § 18. pontjában meghatározott mezőgazdasági őstermelőként, vagy
  + új, induló társas vállalkozás keretében, a társaság tevékenységében személyesen közreműködő tagjaként oldja meg.

(Nem minősül személyes közreműködésnek az üzletvezetés és a képviselet ellátása, valamint a munkaviszonyban, illetve polgári jogi szerződés alapján történő munkavégzés, kivéve az egyszemélyes kft. alapítása esetét.)

Kizárólag egyszemélyes kft. alapítása esetén a támogatás megállapítható abban az esetben is, ha az egyedüli tag által az ügyvezetői tevékenység ellátására megbízási szerződéses jogviszonyban kerül sor.

**Nem támogatható az a pályázó:**

* akinek a pályázata nem felel meg a vonatkozó jogszabályoknak, illetve a pályázati kiírásban megfogalmazott egyéb feltételeknek, vagy
* aki a pályázatát akkor nyújtotta be, amikor már vállalkozónak, illetve gazdasági társaság személyesen közreműködő tagjának minősült, továbbá, ha önmaga foglalkoztatását az Szja tv. 3. §-a 18. pontjában meghatározott mezőgazdasági őstermelőként kívánja megoldani és az őstermelői tevékenységet a támogatásról szóló döntés kézhezvételének napján, illetve azt megelőzően kezdi meg, vagy a pályázat benyújtását megelőző két éven belül rendelkezett őstermelői igazolvánnyal, vagy
* aki nem az előírt adatlapokat, nyilatkozatokat tölti ki, illetve nem a megadott dokumentum-mintákat használja, illetveamennyiben a nyilatkozatok szövegének kitöltése hiányos, valamint a pályázóra nem vonatkozó szöveg nincs kihúzva, áthúzva, vagy nincs nemleges válasz beírva, továbbá nincs keltezve, aláírva, vagy
* aki a pályázatában és/vagy a hatósági szerződés megkötése során a támogatási döntés tartalmát érdemben befolyásoló valótlan, hamis vagy megtévesztő adatot szolgáltat vagy ilyen nyilatkozatot tesz (ebben az esetben az esetleg már megítélt támogatás is visszavonásra kerül), vagy
* aki a hatósági szerződés megkötéséig, ha a támogatott tevékenység hatósági engedélyhez kötött, annak megvalósításához szükséges jogerős hatósági engedélyekkel nem rendelkezik (ha valamely hatósági engedély a támogatott tevékenység egyes elemeinek megvalósítását követően szerezhető be, akkor csak a támogatott tevékenység megkezdéséhez szükséges hatósági engedélyek meglétéről kell nyilatkozni, a további hatósági engedélyek meglétét a támogató a támogatott tevékenység megvalósítására vonatkozó beszámoló keretében ellenőrzi) vagy
* aki az előírt mértékű saját forrással (minimum a beruházás 20%-a) nem rendelkezik, továbbá azt nem igazolja, vagy
* aki nem rendelkezik a meghatározott mértékű és formájú anyagi biztosítékkal, vagy
* akinek esedékessé vált és meg nem fizetett köztartozása van (a szerződéskötést követően kialakuló köztartozás esetén a kedvezményezettet terhelő köztartozás összegét – a Kormány rendeletében meghatározott kivétellel és módon – az állami adóhatóság adatszolgáltatása alapján költségvetési támogatás esetén a Kincstár visszatartja és az állami adóhatóság megfelelő bevételi számláján jóváírja), továbbá aki köztartozás-mentességét nem igazolja, vagy
* aki a Nemzeti Foglalkoztatási Alapból kapott támogatásokkal kapcsolatban vállalt kötelezettségeit nem teljesítette, illetve időarányosan nem teljesíti.

**A támogatás egyéb mérlegelési szempontjai:**

* A munkaerő-kereslet és -kínálat helyi jellemzői, a térség foglalkoztatási helyzete, az álláskeresők munkába jutási esélyei alapján a támogatás indokoltsága.
* Az üzleti és marketing terv megalapozottsága, a tervezett beszerzések illeszkedése a fejlesztéshez.

A támogatás nyújtásával kapcsolatos mérlegelés során előnyt élveznek azok a pályázók, akik:

* az elkészített üzleti tervhez előszerződéseket, ígérvényeket tudnak csatolni, amely segíti a vállalkozás kezdeti időszakának biztonságát, megfelelő munkával történő ellátottságát,
* a pályázat benyújtását megelőző 1 éven belül legalább 180 napig közfoglalkoztatottak voltak,
* a pályázat benyújtását megelőző 3 éven belül legalább 2 évig külföldön, külföldi munkáltatónál munkavégzésre irányuló jogviszonyban álltak,
* új tárgyi eszközök beszerzését vállalják,
* vállalkozási ismeretek megszerzésére irányuló képzésen részt vettek,
* tervezett tevékenységüket Zala megyében kívánják folytatni.

**A támogatás pályázati feltételei:**

A pályázó

* a támogató döntés közlését követő 30 napon belül hatósági szerződést köt a Kormányhivatallal,
* legkésőbb a hatósági szerződés megkötéséig csatolja a vállalkozás alapítására vonatkozó és a tevékenység megkezdéséhez szükséges dokumentumokat (pl. egyéni vállalkozás nyilvántartásba vételéről értesítés, vállalkozói igazolvány, mezőgazdasági őstermelői igazolvány és annak betétlapja, gazdasági társaság esetén a társaságot bejegyző cégbírósági végzés/módosítás, szakhatósági engedélyek, stb.),
* vállalja, hogy a támogatás fogadására, pénzforgalmának lebonyolítására, illetve a visszafizetések teljesítéséhez a hatósági szerződés megkötéséig lakossági/vállalkozói bankszámlát nyit, és ennek szerződését csatolja,
* megfelelő biztosítékot ajánl fel a támogatás visszafizetésére, illetőleg kötelezettségszegés miatt történő visszafizetése esetére az alábbiak szerint:
  1. Amennyiben az igényelt és megállapított támogatási összeg nem haladja meg a 2 millió forintot, biztosítékként elfogadható a pályázó valamennyi – jogszabály alapján beszedési megbízással megterhelhető – fizetési számlájára vonatkozó, a támogató javára szóló beszedési megbízás (inkasszó).
  2. Amennyiben az igényelt és megállapított támogatási összeg meghaladja a 2 millió forintot, biztosítékként elfogadható
     1. pénzügyi intézmény által vállalt garanciaszerződés a megállapított támogatás 120%-ának erejéig, vagy
     2. ingatlan jelzálogjog a megállapított támogatás 150%-ának erejéig: Magyarország területén fekvő, per-, szolgalommentes ingatlan, melynek értéke az igényelt támogatási összeg legalább 150%-a. Csak az ingatlan egésze szolgálhat fedezetül. Az ingatlan fedezet felajánlásához
        + 30 napnál nem régebbi eredeti földhivatali tulajdoni lap másolat-szemle, amelyet a hatósági szerződés megkötéséhez kell csatolni, és
        + érvényes, 3 hónapnál nem régebbi hivatalos eredeti értékbecslés szükséges, (ennek az 54/1997. (VIII.1.) FM rendeletben és a 25/1997.(VIII.1.) PM rendeletben előírt tartalmi követelményeknek meg kell felelnie), melyet a hatósági szerződés megkötéséhez kell benyújtani.

Amennyiben a felajánlott ingatlan már jelzálogjoggal terhelt, de a jelen támogatással kapcsolatban a 150 %-os mértékű fedezeten kívüli mértékkel együtt a terhelés nem éri el az ingatlan piaci értékének 75 %-át, terhelt ingatlan is elfogadható biztosítékként, legfeljebb a 2. ranghelyig. A jelzálogjog bejegyzésének költségeit a pályázónak kell viselnie. Abban az esetben, ha a támogatásban részesített Pályázó és a biztosítékul szolgáló ingatlan tulajdonosa (a továbbiakban: Zálogkötelezett) eltér, a Zálogkötelezettnek – mint harmadik személynek, akinek jogát, jogos érdekét a hatósági szerződés érinti – írásban nyilatkoznia kell, hogy hozzájárul a hatósági szerződés megkötéséhez és az ingatlan megterheléséhez, a nyilatkozatot a pályázathoz csatolni kell.

* vállalja, hogy a biztosíték a támogatási jogviszony alapján fennálló kötelezettségek megszűnéséig rendelkezésre áll,
* vállalja, hogy a Kormányhivatal kérésére a pályázat érdemi elbírálásához – az előírt kötelező mellékletein túl – egyéb iratot is (pl. előzetes elvi szakhatósági engedélyek, szándéknyilatkozatok, bérleti előszerződés, adásvételi előszerződés, működési engedély) becsatol,
* rendelkezik a vállalkozás pénzügyi és piaci megalapozottságát bemutató, alátámasztó, minimum 3 éves időtartamra szóló üzleti tervvel,
* vállalja, hogy a vállalkozást legalább 3 évig fenntartja, a pályázó ezen időszak alatt az Flt. 58. § (5) bekezdés a) pontjában meghatározott munkaviszonyt nem létesíthet,
* rendelkezik a vállalkozás indításához - a beruházás költségének legalább 20 százalékát elérő - saját forrással, amelybe az államháztartás alrendszereiből nyújtott támogatás, valamint a bankhitel nem számítható be,
* építési beruházás esetén igazolás az építési hatóság részéről, hogy az építési tervdokumentációt engedélyezésre átvette (a jogerős hatósági engedély a hatósági szerződés megkötésének feltétele),
* vállalja, hogy a hatósági szerződésben részletezett időpontig a költségekkel elszámol,
* a beruházást legkésőbb 2019. november 08-ig befejezi és a támogatás kifizetésére vonatkozó elszámolását legkésőbb 2019. november 20-ig benyújtja,
* a pályázatban megjelölt összegnél kevesebb támogatás megállapítása esetén kötelezettséget vállal arra, hogy
  + a megvalósításhoz szükséges pénzügyi fedezet különbözetét pótolja, és a pályázatban szereplő beruházást változatlan formában megvalósítja, vagy
  + a beruházás megvalósítására vonatkozó tervét a rendelkezésre álló összegek figyelembevételével átdolgozza, és csökkentett formában valósítja meg,
* több pályázót érintő új társas vállalkozás létrehozása esetében a pályázatokat egyenként, külön-külön kell benyújtani, ebben az esetben minden pályázatban hivatkozni kell arra, hogy a társas vállalkozásnak kik a további tagjai,
* vállalja a támogatás felhasználásával kapcsolatos ellenőrzés-tűrési, adatszolgáltatási és a nyilvánossági követelményekre vonatkozó kötelezettséget.

**A támogatás keretében elszámolható költségek:**

* Tárgyi eszközök (pl. gépek, technológiai berendezések, felszerelések, ügyviteli-, számítástechnikai eszközök, szoftverek, haszon- és mezőgazdasági haszongépjárművek, tenyészállatok stb.) beszerzése, melyek a vállalkozási tevékenységet tartósan, legalább 1 éven túl szolgálják (tenyészállatnak kell tekinteni azokat az állatokat – függetlenül attól, mennyi ideig szolgálják a vállalkozási tevékenységet –, amelyek a tenyésztés, a tartás során „leválasztható” terméket termelnek, s az ezen termékek értékesítéséből vagy a tenyészállatok egyéb hasznosításából megtérülnek a tartási költségek).
* A vállalkozás beindításához szükséges, megfelelő felépítménnyel rendelkező ingatlan (pl. műhely, üzlet, iroda stb.), valamint földterület vásárlása.
* A vállalkozás profiljához illeszkedő építési, bővítési, felújítási, korszerűsítési, átalakítási beruházás.
* Egyéb költség a támogatott fejlesztési költség legfeljebb 25%-a lehet (pl. forgóeszköz, indulókészlet vásárlása).
* A számla nélkül, adásvételi szerződéssel igazolt beszerzések – ingatlanvásárlás és indokolt esetben haszongépjármű kivételével – nem haladhatják meg a megítélt támogatási összeg 25%-át.

**A támogatás keretében el nem számolható költségek köre:**

* Lízing, valamint részletfizetési konstrukcióban történő beruházás, továbbá hatósági díjak, illetékek, gazdasági társaságok alapításának költsége, törzstőke, törzstőke emelése, bérleti jog megszerzése.
* Személygépjármű (kivéve, ha a vállalkozás profilja személyszállítás vagy gépjárművezetői oktatás) vásárlása.
* Szállítási ágazatban a gépjárművek bekerülési értéke, a szállító berendezések (gördülő eszközök) bekerülési értéke.
* A pályázat benyújtása előtt már megkezdett beszerzés, beruházás. (A 6/1996. (VII.16.) MüM rendelet 27. § (1) bekezdése g) pontja alapján megkezdettnek minősül a beszerzés különösen az építési beruházás esetén az építési naplóba történt első bejegyzéssel, az első megrendelés napja, az adásvételi szerződés keltével, az eladó által kiállított számla dátumával).
* Közeli hozzátartozók (a Polgári Törvénykönyvről szóló 2013. évi V. törvény 8:1 § (1) bekezdés 1. pontja szerint: házastárs, egyeneságbeli rokon, örökbefogadott, mostoha-, és nevelt gyermek, örökbefogadó-, mostoha- és nevelőszülő, valamint testvér) közötti ingatlan-, gépjárművásárlás.
* Forgóeszköz vásárlás az egyéb költségeknél elszámolható mértéket meghaladó része.

**A támogatás nyújtásának feltételei:**

A támogatás igénybevételéhez a pályázónak **saját forrással kell rendelkeznie**. A saját forrás mértéke a beruházás költségének legalább 20%-a. Saját forrásként kizárólag a pályázó nevére **a számlavezető pénzintézet által kiállított,** 30 napnál nem régebbi **eredeti banki igazolás vagy bankszámlakivonat illetve bankbetét** fogadható el.

**A támogatás folyósítása:**

A támogatás a hatósági szerződés aláírása után – a támogatás fedezeteként felajánlott biztosítékokra vonatkozó szabályok figyelembe vételével – az alábbiak szerint kerül folyósításra:

* A támogatás maximum 3 részletben vehető igénybe.
* A támogatás folyósítása a hatósági szerződésben megjelölt költségeket igazoló pénzügyi alapbizonylatok (pénzintézeti terhelési- vagy pénztárbizonylat, illetve készpénzfizetési számla) alapján, teljesítésarányosan történik. A támogatás folyósításának tényleges kezdete mindig a hatósági szerződésben meghatározott időpont.
* A beszerzést a **pályázónak kell előfinanszírozni**, az egyes támogatás-igénylési időszakokban a már megvalósult és pénzügyileg rendezett elemekre igényelhető támogatás. A folyósítás minden kifizetésnél a saját forrás és a támogatás arányait figyelembe véve történik.
* A támogatás igénylésénél elfogadható bizonylatok köre:
  + 1. eredeti számla, számlát helyettesítő okmány (pl. adásvételi szerződés, egyéb hatóságok, hivatalos szervek által kiállított dokumentum; a külföldön vásárolt termékek esetén a számla hiteles fordítása szükséges; nem EU tagállamból beszerzett import termékek esetén fuvarlevél, származási bizonyítvány stb. becsatolandók),
    2. **pénzügyi teljesítést igazoló eredeti iratok, úgymint bankszámla kivonat, kiadási pénztárbizonylat, készpénz teljesítésű számlán fizetve felirat,** stb. **Magánszemélytől elfogadott adásvételi szerződés esetén a dokumentumba kell foglalni a kifizetés megtörténtét,** két tanú vagy ügyvédi ellenjegyzés vagy közjegyzői okiratba foglalás szükséges,
    3. a tulajdonosváltás bizonylatai, gépjármű vásárlásakor forgalmi engedély és törzskönyv, élőállat vásárlása esetén marhalevél, hatósági jelzéssel ellátott egyéb ingóságnál gyári számot tartalmazó dokumentum, egyéb hatósági okirat szükséges.

A támogatási szerződés megkötésekor a konkrét esetben elfogadható bizonylatok köre meghatározásra kerül a Kormányhivatal részéről a szerződésben.

A támogatás összege a bemutatott eredeti bizonylatok, valamint a teljesítést igazoló bizonylatok alapján a Magyar Államkincstáron keresztül kerül utalásra a támogatott azonnali beszedési megbízást befogadó bankszámlájára.

**A szerződésszegés jogkövetkezményei:**

Ha a támogatott a hatósági szerződésben foglaltakat megszegi, nem, vagy csak részben teljesíti, a támogatást a visszakövetelés időpontjában hatályos, a kötelezettségszegés napjától a visszakövetelésről rendelkező határozat meghozatalának napjáig az Flt. 21. § (4) bekezdése szerint kiszámított ügyleti kamattal növelt összegben kell visszafizetni. Amennyiben a kötelezett a visszafizetési kötelezettségének a visszakövetelő határozatban megállapított határidőig nem tesz eleget, e határidő elmulasztásának napjától az adó- és vámhatóságnak a végrehajtás foganatosítása érdekében történő megkeresésének napjáig számított késedelmi kamatot is köteles fizetni.

Ha a támogatott a hatósági szerződésben meghatározott bejelentési, adatszolgáltatási kötelezettségének nem, vagy nem az előírt módon tesz eleget, vagy valótlan adatot szolgáltat, 5.000 Ft-tól 500.000 Ft-ig terjedő rendbírság fizetésére kötelezhető.

A visszafizetés eredménytelensége esetén a tartozás adók módjára behajtható, az anyagi biztosítékok mellett végrehajtás érvényesíthető.

A pályázat benyújtásának helye, formája:

A pályázati felhívásban és a pályázati egységcsomagban foglaltaknak megfelelően elkészített pályázatokat 1 eredeti és 1 másolati példányban, kötelező mellékletekkel felszerelve, összefűzve lehet benyújtani személyesen vagy postai úton a Zala Megyei Kormányhivatal Társadalombiztosítási és Foglalkoztatási Főosztály Munkaerőpiaci és Alapkezelési Osztályán (8900 Zalaegerszeg, Mártírok útja 42-44.). A pályázat eredeti példányát a pályázónak alá kell írnia, továbbá valamennyi oldalát, a lap alján le kell szignálni, az adatlapok valamennyi rovatát ki kell töltenie, továbbá amelyik rovatban nem tüntet fel vagy nem kell feltüntetni adatokat, azokat ki kell húzni.

**A pályázati egységcsomag a** [**www.kormányhivatal.hu/hu/zala**](http://www.kormányhivatal.hu/hu/zala) **honlapról letölthető, valamint kérés esetén térítésmentesen vehető át a Zala Megyei Kormányhivatal Társadalombiztosítási és Foglalkoztatási Főosztály Munkaerőpiaci és Alapkezelési Osztályán.**

Az a pályázat, amely nem felel meg a pályázati felhívás feltételeinek, illetve a pályázati egységcsomagban foglaltaknak, határidőn túl, vagy hiányosan, illetve a kötelezően előírt mellékletek bármelyike nélkül érkezik be, visszautasításra kerülhet. Hiánypótlást kizárólag a Kormányhivatal kezdeményezhet. A formai szempontból hiányosnak minősülő pályázat esetében a Kormányhivatal szólítja fel a pályázót arra, hogy a hiányosságot a felszólításban megjelölt határidőn belül pótolja. Formai hiányosságnak kizárólag a pályázati adatlapok, nyilatkozatok valamelyik rovatának üresen hagyása, vagy az űrlaphoz csatolandó valamelyik adatlap, nyilatkozat, dokumentum hiánya, vagy a pályázat szignó nélküli oldalai számítanak. Ha a hiánypótlást követően sem felel meg a támogatásra való jogosultsági feltételeknek, a pályázati eljárás megszüntethető.

**A pályázat benyújtásának határideje:** **2019. július 15.**

**A pályázat elbírálása:**

A pályázatok elbírálásáról mérlegelési jogkörben a Kormányhivatal a pályázat benyújtását követő naptól számított legfeljebb 2 hónapon belül dönt. A támogatásról, illetve az elutasításról a Kormányhivatal a döntéstől számított 8 napon belül levélben tájékoztatja a pályázót. A döntésről szóló értesítés kézhezvételétől számított 30 nap áll rendelkezésre arra, hogy a nyertes pályázókkal a Kormányhivatal hatósági szerződést kössön, melyben részletesen rögzítésre kerülnek a támogatással kapcsolatos jogok és kötelezettségek.

Amennyiben a kedvezményezett mulasztásából e határidőt követő 30 napon belül nem jön létre a szerződés, a támogatási döntés hatályát veszti.

**További információk:**

A Kormányhivatal fenntartja magának a jogot, hogy indokolt esetben a pályázati határidőt meghosszabbítsa, a forrás kimerülése esetén a pályázati felhívást felfüggessze vagy forráshiány miatt a pályázatot elutasítsa. A döntés ellen az Ákr. 116. § (4) bekezdése alapján fellebbezésnek helye nincs, azonban a határozat közlésétől számított 30 napon belül annak bírósági felülvizsgálata jogszabálysértésre hivatkozással kérhető. A keresetet az illetékes közigazgatási és munkaügyi bírósághoz címzett, de az elsőfokú közigazgatási határozatot hozó Kormányhivatalnál kell benyújtani.

A pályázati úton nyújtható, *vissza nem térítendő tőkejuttatás* és a kérelemre induló *legfeljebb hat hónap* *időtartamra, havonta a kötelező legkisebb munkabér összegéig terjedő*, vissza nem térítendő támogatásegyüttesen is igényelhető.Amennyiben a hat havi minimálbérnek megfelelő támogatást is igényelni kívánja a pályázó, akkor a havonta folyósítandó támogatásra irányuló kérelmet és mellékleteit 1 eredeti példányban a tőkejuttatás pályázat elbírálását követően, de még a vállalkozói tevékenység megkezdését, valamint a hatósági szerződés aláírását megelőzően kell benyújtani a regisztráció helye szerinti járási hivatal foglalkoztatási osztályára, ahol jelezni szükséges, hogy vállalkozóvá válását elősegítő támogatás igénybevételére pályázatot nyújtott be a Társadalombiztosítási és Foglalkoztatási Főosztályra.

A pályázattal kapcsolatosan további információt kérhetnek:

Dr. Simon Izabella 8900 Zalaegerszeg, Mártírok útja 42-44.

Telefon: 92/549-480, e-mail: simon.izabella@zala.gov.hu